b"\n_START_ARTICLE_\nAbdul Kadir Yusof\n_START_SECTION_\nPendidikan\n_START_PARAGRAPH_\nBeliau mendapat pendidikan awal di Kolej Raffles (Singapura) (1936-1940) sebelum meneruskan pengajian ke Lincoln's Inn, London (1952-1955) dalam bidang undang-undang.\n_START_SECTION_\nKeluarga\n_START_PARAGRAPH_\nIsterinya ialah Tun Tan Sri (Dr) Fatimah Hashim, seorang tokoh politik veteran wanita yang pernah menjawat jawatan sebagai Menteri Kebajikan Am. _NEWLINE_Anak perempuan sulungnya, Mariam Abdul Kadir merupakan bekas Pengarah Perpustakaan Negara Malaysia. Anaknya Mohamed Shah Abdul Kadir kini menjadi Pengerusi McDonald's Malaysia dan juga Pengasas Tabung Kebajikan Ronald McDonald's Malaysia (RMCC). Manakala anak bongsunya Datuk Ali Abdul Kadir pernah menjadi akauntan di firma akauntan Ernst & Young dan kini sebagai Pengerusi Suruhanjaya Sekuriti (SC). Prof Emeritus Dato' Dr Khalid Abdul Kadir merupakan Pengarah Hospital UKM, Bangi, dan kini Dekan Perubatan di Monash University Malaysia. Faridah Abdul Kadir pula sebagai penasihat Bank Pelaburan Denmark.\n_START_SECTION_\nPolitik\n_START_PARAGRAPH_\nBeliau menang bertanding dalam Pilihan Raya Umum Malaysia 1974 bagi kawasan Tenggaroh, negeri Johor.  Beliau bertanding atas tiket Barisan Nasional. Perdana Menteri Malaysia Tun Abdul Razak Hussein telah melantik beliau menjadi Menteri Undang-Undang._NEWLINE_Beliau menang bertanding dalam Pilihan Raya Umum Malaysia 1978 bagi kawasan Tenggaroh, negeri Johor.  Beliau bertanding atas tiket Barisan Nasional. Perdana Menteri Malaysia Tun Hussein Onn telah melantik beliau menjadi Menteri Kemajuan Tanah dan Kemajuan Wilayah.\n_START_SECTION_\nKerjaya Korporat\n_START_PARAGRAPH_\nBeliau telah dilantik sebagai Pengerusi Lembaga Pengarah Park Properties Sdn Bhd, sebuah syarikat pemaju hartanah yang membangunkan Taman Tasik Jaya dan Pusat Perniagaan Senawang di Seremban, Negeri Sembilan sehingga tahun 1992.\n_START_SECTION_\nMeninggal Dunia\n_START_PARAGRAPH_\nTan Sri Abdul Kadir telah kembali ke Rahmatullah akibat barah peparu pada tahun 1992 di Kuala Lumpur. Jenazah beliau dimakamkan di Makam Pahlawan di perkarangan Masjid Negara, Kuala Lumpur.\n_START_SECTION_\nYayasan\n_START_PARAGRAPH_\nYayasan Kadir & Fatimah menganugerahkan Anugerah Pingat Emas Tan Sri Abdul Kadir kepada Fakulti Undang-Undang, Universiti Islam Antarabangsa Malaysia bagi Graduan Terbaik Pengajian Undang-Undang Syariah dan juga kepada Fakulti Undang-Undang, Universiti Kebangsaan Malaysia bagi Graduan Terbaik Pengajian Undang-Undang. Anugerah tersebut juga diberikan kepada Penuntut Terbaik peperiksaan Undang-Undang Perakaunan bagi Chartered Public Accountant._NEWLINE_Yayasan ini juga telah menganugerahkan Pingat Tun Fatimah kepada graduan wanita yang paling aktif dalam aktiviti kemasyarakatan buat pertama kalinya pada tahun 2007. Ianya adalah anugerah tahunan khas buat para graduan wanita dari Universiti Malaya, Universiti Teknologi Mara dan Universiti Teknologi Malaysia. Penerima pertama Pingat Tun Fatimah ialah Sharifah Fatimah Syed Omar dari Terengganu."